Assassin's Creed (הוצאות מודפסות)

מאז תחילתה של **[[Assassin's Creed (סדרת משחקים)|סדרת משחקי Assassin's Creed]]** בשנת 2007, יצאו בזיכיון מספר ספרים, נובלות גרפיות וחוברות קומיקס. סדרת הספרים החלה בפרסום תחת ההוצאה לאור ספרי פינגווין, בעוד חוברות הקומיקס פורסמו בידי חברת הוצאה לאור פנימית בבעלותה של מפתחת המשחקים יוביסופט, כמו גם בידי דארק הורס קומיקס ובידי טיטאן קומיקס.

סדרת החוברות והספרים מתרחשת בהיסטוריה בדיונית ועל פני תקופות זמן שונות, וכמו במשחקים מתמקדים במלחמה עתיקת יומין בין אחוות המתנקשים לבין מסדר הטמפלרים. סדרת הספרים כוללת גם מספר עיבודים ספרותיים למשחקים הראשיים בסדרה, בנוסף לספרים בעלי נרטיב שעומד בפני עצמו ואינו קשור בהכרח אל הקאנון המרכזי.

## סדרת ספרים
מאז נובמבר 2009 החלה להתפרסם סדרת ספרים המתבססת על יקום הזיכיון של "Assassin's Creed" בידי סופרים שונים. הספרים מתרחשים בתקופות זמן שונות ברחבי ההיסטוריה, וכמו המשחקים מתמקדים במלחמה חשאית שנערכת למשך עידנים בין מסדר המתנקשים לבין מסדר הטמפלרים. סדרת הספרים כוללת גם עיבודים ספרותיים למשחקי הסדרה הראשיים, וגם ספרים שכוללים נרטיב שעומד בפני עצמו, אם כי יש כאלה שכוללים אלמנטים שקשורים למשחקים. חברת ההוצאה לאור של מרבית הספרים הייתה ספרי פינגווין, כמו גם של ספרים מוקלטים, עד לשנת 2020 כאשר חברת ההוצאה לאור "Aconyte Books" החלה לפרסמם.

### Assassin's Creed: Renaissance

"Assassin's Creed: Renaissance" ("אמונת המתנקש: רנסאנס") הוא הרומן הראשון הרשמי של סדרת המשחקים, שנכתב בידי אנטון גיל תחת שם-העט אוליבר באודן, והוא עיבוד ספרותי למשחק "Assassin's Creed II". הוא פורסם בנובמבר 2009 בממלכה המאוחדת ובפברואר 2010 בארצות הברית. בעוד הספר עוקב אחר האירועים בהם היה מעורב אציו אודיטורה דה פירנצה (כאשר תקופת הזמנים המודרניים הושמטה כליל מהספר), הוא משנה רבות את הדיאלוג, את המראה של מספר דמויות וכיצד מספר אירועים מתרחשים, בו בזמן שמוסיף מספר אירועים שלא התרחשו במשחק (כמו מערכת יחסיו של אציו עם חברתו הראשונה כריסטינה וספוצ'י, שעובדה מאוחר יותר למשחק "Assassin's Creed: Brotherhood").

### Assassin's Creed: Brotherhood
"Assassin's Creed: Brotherhood" ("אמונת המתנקש: אחווה") הוא הרומן השני בסדרת הספרים שנכתב גם הוא בידי אנטון גיל, והוא מבוסס על המשחק "Assassin's Creed: Brotherhood". הוא פורסם בנובמבר 2010 בממלכה המאוחדת ובארצות הברית. כמו בספר הקודם, גם ספר זה משנה מספר אלמנטים מהמשחק, כאשר בין היתר נוסף רצף אירועים שלם שמתרחש בפרק הזמן שבין שנת 1503 ל-1507, אך בסך הכל הוא עיבוד נאמן למשחק השני.

### Assassin's Creed: The Secret Crusade
"Assassin's Creed: The Secret Crusade" ("אמונת המתנקש: מסע הצלב הסודי") הוא הספר הראשון שנכתב בידי אנדרו הולמס תחת אותו שם-עט אוליבר באודן, והוא פורסם ביוני 2011 בממלכה המאוחדת ובארצות הברית. הספר מתאר את סיפורו של אלטאיר אבן לא-אחד כפי שסופר ביומנו של ניקולו ומפאו פולו. בעוד הסיפור מעבד את האירועים שקרו במשחקים "Assassin's Creed", "Assassin's Creed: Bloodlines" והרצף של אלטאיר מהמשחק "Assassin's Creed: Revelations", הוא לרוב כולל נרטיב שעומד בפני עצמו ושעוקב אחר חייו של אלטאיר, מימי ילדותו ועד למותו בשנת 1257. הרומן נכתב בסגנון שתוחם עצמו לתוך יקום המשחקים, כאשר ניקולו מתאר את חייו של אלטאיר מנקודת מבט מצד שלישי, לפני שעובר לנקודת מבט מצד ראשון כאשר הוא מדבר על חייו שלו. אפילוג הסיפור חושף שקריין הסיפור הוא אציו אודיטורה, אשר מחלים מפצעיו וקורא ביומנו של ניקולו בדרכו לקונסטנטינופול במהלך אירועי "Revelations".

### Assassin's Creed: Revelations
"Assassin's Creed: Revelations" ("אמונת המתנקש: התגלויות") הוא הרומן האחרון בסדרה שנכתב בידי אנטון גיל, והוא עיבוד ספרותי למשחק "Assassin's Creed: Revelations", שפורסם בנובמבר 2011 בממלכה המאוחדת ובארצות הברית. הרומן מתמקד בצד הסיפור של אציו אודיטורה, כולל את חייו המאוחרים אחרי אירועי המשחק. הרומן כולל גם עיבוד ספרותי לסרטון האנימטיבי "Assassin's Creed: Embers".

### Assassin's Creed: Forsaken
"Assassin's Creed: Forsaken" ("אמונת המתנקש: נשכח") הוא רומן נוסף שנכתב בידי אנדרו הולמס ומבוסס על המשחק "Assassin's Creed III", אם כי לא מדובר בעיבוד נאמן למקור. הסיפור מספר את קורותיו של היית'ם קנוויי מימי ילדותו ליום מותו בשנת 1781, ומראה את האירועים שמתוארים במשחק מנקודת מבטו. בדומה לרומן "The Secret Crusade", הרומן נכתב בסגנון שתוחם את עצמו בתוך יקום הזיכיון ומוצג כיומנו של היית'ם, אותו מגלה בנו קונור וקורא בעקבות מות אביו כדי לגלות עוד על חייו. הרומן פורסם בדצמבר 2012 בממלכה המאוחדת ובארצות הברית.

### Assassin's Creed: Black Flag
"Assassin's Creed: Black Flag" ("אמונת המתנקש: דגל שחור") - רומן שמבוסס על המשחק "Assassin's Creed IV: Black Flag", שנכתב בידי אנדרו הולמס ופורסם בנובמבר 2013 בממלכה המאוחדת ובארצות הברית. הרומן כתוב בסגנון שתוחם עצמו לתוך יקום הזיכיון ומוצג בתור יומן שנכתב בידי הפרוטגוניסט אדוארד קנוויי, כאשר הוא מכסה את קורות חייו עד לחזרתו לאנגליה בשנת 1723, אחרי מאורעות המשחק.

### Assassin's Creed: Unity
"Assassin's Creed: Unity" ("אמונת המתנקש: אחדות") - רומן שמבוסס על המשחק "Assassin's Creed Unity", שגם הוא נכתב בידי אנדרו הולמס ופורסם בנובמבר 2014 בממלכה המאוחדת וכחודש לאחר מכן בארצות הברית. כמו ברומן "Forsaken", הסיפור מציג את אירועי המשחק מנקודת מבט של דמות אחרת (במקרה זה, של אליז דה לה סר), כמו גם מתאר את חוויותיו של הפרוטגוניסט ארנו דוריאן אחרי מאורעות המשחק, כשהוא חושף את יומנה של אליז וקורא בו.

### Assassin's Creed: Underworld
"Assassin's Creed: Underworld" ("אמנות המתנקש: העולם התחתון") - רומן שנכתב גם הוא בידי אנדרו הולמס ומבוסס על "Assassin's Creed Syndicate". הוא פורסם בנובמבר 2015 בממלכה המאוחדת, וכחודש לאחר מכן בארצות הברית. הרומן מתמקד בעיקר בג'יאדיפ מיר, בנו של המתנקש ארבאז מיר (מהמשחק Assassin's Creed Chronicles: India"), לפני שאימץ את הזהות הנרי גרין ופעל בתור "הרוח" בלונדון. שני השלישים הראשונים של הספר מתרחשים בשנת 1862, כשש שנים לפני אירועי "Syndicate", ומחליפים בין נקודות מבטם של הנרי ושל דמויות אחרות, כמו למשל הבלש פרדריק אברלין והמנטור של הנרי, אית'ן פריי. השליש האחרון של הרומן כולל נובליזציה של אירועי "Syndicate", כפי שהם מסופרים דרך עיניהם של הנרי ואיווי פריי.

### סדרת Assassin's Creed: Last Descendants
סדרת "Assassin's Creed: Last Descendants" ("אמונת המתנקש: הצאצאים האחרונים") היא טרילוגיה של ספרים המיועדים לקהל קוראים צעיר יותר, בכתיבתו של מתיו ג'יי קירבי ובהפצתה של חברת ההוצאה לאור "Scholastic", והם מתרחשים ביקום אססינס קריד. אלה הספרים הראשונים שכוללים נרטיב מקורי לגמרי, שאינו קשור כלל למשחקי הסדרה.
* "Last Descendants" ("הצאצאים האחרונים") - הראשון בטרילוגיה יצא באוגוסט 2016. תקופת הזמנים המודרניים מתרחשת בשנת 2016 ועוקבת אחר נער בשם אוון מאיירס שמנסה להוכיח את חפותו של אביו ברצח שלא ביצע. הוא משתמש במתקן האנימוס כדי לחיות את זכרונות אבותיו ומגלה אודות קיומו של ממצא עתיק בשם "קלשון עדן", אשר משך את תשומת ליבם של המתנקשים והטמפלרים. הוא מקווה למצוא את הממצא לפניהם, ומתחבר לבני נוער אחרים כדי לצלול לתוך סימולציה של זכרונות שכולם חולקים באמצעות ה-DNA שלהם בזמן מהומות הגיוס בניו יורק של שנת 1863, כאשר חוויותיהם בעבר משפיעות על זמן העתיד.
* "Tomb of the Khan" ("קברו של החאן") - השני בטרילוגיה יצא בדצמבר 2016. אותם פרוטגוניסטים צעירים מחפשים אחר הרסיס השני של קלשון עדן, כאשר הקבוצה מתחלקת בין אלה שחברו לצד המתנקשים וכאלה שחברו לצד הטמפלרים. הם מאמינים שהממצא חבוי בקברו של מונגקה חאן, ולמטרה זו הם משתמשים באנימוס כדי לחיות את זכרונות אבותיהם בתקופת כיבוש סין בידי המונגולים. באותו זמן, צד שלישי מחפש בעצמו את קלשון עדן, והוא מתגלה בתור כוחות הרצון הראשון.
* "Fate of the Gods" ("גורל האלים") - האחרון בטרילוגיה יצא בדצמבר 2017. העלילה ממשיכה לעקוב אחר הפרוטגוניסטים הצעירים משני צידי המתרס של מלחמת המתנקשים בטמפלרים, אשר כרתו ברית מאולצת כדי למצוא את הרסיס האחרון של קלשון עדן על ידי חיים מחדש של זכרונות אבותיהם מהתקופה הוויקינגית בזמן המאה ה-10. הם חייבים להשלים את משימתם לפני שהקלשון יורכב בידי איזאיה, טמפלר עריק וחבר לשעבר של כוחות הרצון הראשון, שמבקש להשתמש בממצא העוצמתי כדי להביא לקץ העולם ולאפשר לאנושות להתחיל מחדש.

### Assassin's Creed: Heresy
"Assassin's Creed: Heresy" ("אמונת המתנקש: כפירה") הוא רומן בכתיבתה של כריסטי גולדן שפורסם בנובמבר 2016 בארצות הברית ובמאי 2017 בממלכה המאוחדת. העלילה עוקבת אחר הטמפלר סיימון האת'וויי, אשר חי מחדש את זכרונות אבי אבותיו גבריאל לקסרט, שנלחם לצידה של ז'אן ד'ארק בזמן מלחמת מאה השנים.

### Assassin's Creed: The Official Movie Novelization
"Assassin's Creed: The Official Movie Novelization" ("אמונת המתנקש: הנובלה הרשמית לסרט") - עיבוד ספרותי לסרט הקולנוע "אמונת המתנקש", בכתיבתה של כריסטי גולדן. הוא פורסם ביום הקרנת הסרט בדצמבר 2016 בממלכה המאוחדת. בנוסף לסיפור מחדש של מאורעות הסרט, הרומן כולל אנתולוגיית סיפורים קצרים של ניית'ן, אמיר, מוסא, לין ושל אבותיהם דנקן וולפול (מהמשחק "Assassin's Creed IV: Black Flag"), יוסוף טזים (מ-"Assassin's Creed: Revelations"), בטיסט (מ-"Assassin's Creed III: Liberation") ושאו יון (מ-"Assassin's Creed Chronicles: China"), בהתאמה. כמו כן, מצורף מקטע מהרומן "Assassin's Creed: Heresy", שאף הוא נכתב בידי גולדן.

### Assassin's Creed Origins - Desert Oath
"Assassin's Creed Origins - Desert Oath" ("אמונת המתנקש: מקורות - שבועת המדבר") הוא הרומן האחרון בסדרת העיבודים שנכתבו בידי אנדרו הולמס, שפורסם באוקטובר 2017 בממלכה המאוחדת ובארצות הברית. הרומן משמש כפריקוול למשחק "Assassin's Creed Origins". הרומן מספר את סיפורו של באייק מסיווה הצעיר ושל אביו סאבו במצרים של תקופת ממלכת בית תלמי.

### Assassin's Creed Odyssey
"Assassin's Creed Odyssey" ("אמונת המתנקש: אודיסיאה") - עיבוד רשמי למשחק "Assassin's Creed Odyssey", שנכתב בידי גורדון דוהרטי ופורסם באוקטובר 2018 בידי "Ace Books". הסיפור מציג נתיב אפשרי אחד לקורותיה של קסנדרה, אחת משני הפרוטגוניסטים הראשיים של המשחק.

### סדרת The Ming Storm
"Assassin's Creed: The Ming Storm" ("אמונת המתנקש: סערת מינג") היא טרילוגיה מתוכננת שאינה קאנונית שנכתבה בידי יאן ליישנג ומבוססת על המתנקשת הסינית שאו יון. נכון להיום פורסמו שני ספרים בטרילוגיה.
* "The Ming Storm" ("סערת מינג") - הראשון בטרילוגיה, שפורסם במרץ 2019 בסין, באוקטובר 2020 בצרפת, ביוני 2021 בארצות הברית ובספטמבר 2021 בממלכה המאוחדת. הרומן הוא למעשה עיבוד למשחק "Assassin's Creed Chronicles: China", ועוקב אחרי שאו יון כשהיא חוזרת לסין כדי להקים מחדש את אחוות המתנקשים ולנקום בקבוצת הטמפלרים שידועה בשם "שמונת הטיגריסים".
* "The Desert Threat" ("איום המדבר") - השני בטרילוגיה פורסם באוקטובר 2021 בסין ובאוקטובר 2022 בארצות הברית. העלילה עוקבת אחרי שאו יון בעוד היא עושה את דרכה למונגוליה כדי להשיג ממצא עתיק יומין שנלקח בידי הטמפלרים, ונעשית מעורבת ברשת של תככים פוליטיים ותאוריות קשר מפוקפקות.

### סדרת Assassin's Creed: Fragments
סדרת "Assassin's Creed: Fragments" ("אמונת המתנקש: רסיסים") היא אוסף של שלושה סיפורים העומדים בפני עצמם, שנכתבו בידי סופרים צרפתים. כל סיפור מתרכז בצמד של קרובי משפחה ומתנקשים בהתהוות בנקודות שונות ברחבי ההיסטוריה.
* "The Blade of Aizu" ("הלהב של אייזו") - הרומן הראשון יצא במאי 2021, כאשר גרסה אנגלית יצאה במרץ 2023 בידי ספרי טיטאן. העלילה מתרחשת ביפן של המאה ה-19 בעת מלחמת בושין שהתרחשה בין השנים 1868–1869 ועוקבת אחרי בני המשפחה שיבה ואיבוקה אצוקו.
* "The Highlands Children" ("ילדי ההרים") - הרומן השני יצא בספטמבר 2021, כשהגרסה האנגלית יצאה בנובמבר 2023. העלילה מתרחשת בסקוטלנד של המאה ה-13 במהלך פלישת אדוארד הראשון בשנת 1296, ומתמקדת בתאומים פילאן ואייליאס.
* "The Witches of the Moors" ("מכשפות הביצות") - הרומן האחרון בסדרת "רסיסים" יצא בינואר 2022, כאשר גרסה אנגלית יצאה בינואר 2024. העלילה מתרחשת בצרפת של המאה ה-17 בזמן ציד המכשפות של שנת 1609 בלאבורד ועוקבת אחר האחיות מרגו וארמלין.

### Assassin's Creed: The Silk Road
"Assassin's Creed: The Silk Road" ("אמונת המתנקש: דרך המשי") הוא ספר המאפשר בחירת הרפתקאות שפורסם בספטמבר 2021 ועוקב אחר אויסל, חבר 'הנחבאים' מהאימפריה הפרנקית שעורך מסע ללבנט אחרי שקיבל מכתב מסתורי מבאסם אבן אסחאק (דמות מהמשחקים "Assassin's Creed Valhalla" ו-"Assassin's Creed Mirage"), המנטור של האחווה בקונסטנטינופול.

### Assassin's Creed: Valhalla - Geirmund's Saga
"Assassin's Creed: Valhalla - Geirmund's Saga" ("אמונת המתנקש: ולהאלה - סאגת גירמונד") הוא רומן שנכתב בידי מתיו ג'יי קירבי ופורסם בנובמבר 2020 בממלכה המאוחדת ובמרץ 2021 בארצות הברית. הרומן אמנם מקושר למשחק באותו שם, אך אינו עוקב אחריו במדויק למעט מספר אזכורים ודמויות שמופיעות בו. הסיפור עוקב אחרי הוויקינג גירמונד הל-הייד כשהוא מנסה להוכיח את ערכו לצבא הוויקינגי הגדול במהלך פלישתם לאיים הבריטיים.

### Assassin's Creed: The Imperial Jade Seal
"Assassin's Creed: The Imperial Jade Seal" ("אמונת המתנקש: חותם הירקן המלכותי") היא סדרה של עשרה רומנים גרפיים עתידיים אשר עוקבים אחרי המלחמה החשאית בין המתנקשים לטמפלרים במהלך ההיסטוריה של סין בין המאה ה-3 לבין המאה ה-17. הראשון מתוכם פורסם במרץ 2022 בשם "Cìkè Xìntiáo: Cháng'ān Wàng" ("אמונת המתנקש: התקווה של צ'נג-אן").

### Assassin's Creed: Valhalla - Sword of the White Horse
"Assassin's Creed: Valhalla - Sword of the White Horse" ("אמונת המתנקש: ולהאלה - החרב של הסוס הלבן") הוא רומן המשך למשחק באותו שם, שנכתב בידי אלסה יונסון ופורסם באפריל 2022 בארצות הברית וביולי 2022 בממלכה המאוחדת. העלילה מתרחשת בשנת 878 ועוקבת אחרי לוחמת מכשפה בשם ניאם מארגיל, שמסתננת לשורות 'הנחבאים' ולומדת אודות כוונותיהם לגבי אנגליה, וכן חושפת את החרב האגדית אקסקליבר שקדושה לבני עמה משבט העורב.

### סדרת Assassin's Creed: The Engine of History
"Assassin's Creed: The Engine of History" ("אמונת המתנקש: מנוע ההיסטוריה") היא טרילוגיה מתוכננת של סיפורים בידי קייט הארטפילד, המתמקד במתקן רב העוצמה שידוע כמנוע ההיסטוריה ומקור רדיפתם של המתנקשים והטמפלרים. נכון להיום יצאו רק השניים הראשונים בסדרה.
* "The Magus Conspiracy" ("קונספירציית האמגושי") - הראשון בטרילוגיה פורסם בידי "Aconyte Books" באוגוסט 2022 בארצות הברית, ובאוקטובר של אותה שנה בממלכה המאוחדת. העלילה מתרחשת בלונדון בין השנים 1851 ל-1862 ועוקבת אחרי פיארה ארנו, אקרובט צרפתי שנעשה מעורב במלחמת המתנקשים-טמפלרים אחרי שהציל את חייה של המתמטיקאית עדה לאבלייס. יחד עם חבר הילדות של לאבלייס, המתנקש סימיון פרייס, פיארה מבקש למצוא את מנוע ההיסטוריה לפני שהטמפלרים יוכלו לעשות זאת, ובמהלך החיפוש השניים חושפים רשת התנקשויות פוליטיות שמאיימת לערער את אירופה.
* "The Resurrection Plot" ("מזימת ההחייאה") - השני בטרילוגיה יצא ביולי 2023, והעלילה בו מתרחשת בקהיר של שנת 1869. פיארה ארנו וסימיון פרייס חוברים שוב יחדיו כדי למנוע סדרת התקפות טרור בידי הטמפלרים במצרים ומגלים את מנוע ההיסטוריה.

### Assassin's Creed: Mirage - The Golden City
"Assassin's Creed: Mirage - The Golden City" ("אמונת המתנקש: מיראז' - העיר המוזהבת") הוא רומן שבוסס על המשחק "Assassin's Creed Mirage" ומקושר אליו, שנכתב בידי ג'לאיי ג'ונסון ופורסם במאי 2023 בארצות הברית וכחודש לאחר מכן בממלכה המאוחדת. העלילה מתרחשת בשנת 867 ועוקבת אחרי חבר 'הנחבאים' בשם היית'ם, שמצטרף למנטור שלו באסם אבן אסחאק בקונסטנטינופול כדי לסכל מזימה רצחנית של מסדר העתיקים. אולם, ללא ידיעתו של באסם, להיית'ם יש מניע נסתר - לבחון היכן נאמנותו האמיתית של המנטור שלו שייכת.

### Assassin's Creed: Mirage - Daughter of No One
"Assassin's Creed: Mirage - Daughter of No One" ("אמונת המתנקש: מיראז' - בתו של אף אחד") הוא רומן המקושר למשחק "Assassin's Creed Mirage" ומשמש לו כפריקוול. הוא נכתב בידי מריה לואיס ופורסם בנובמבר 2023 בארצות הברית, ובינואר 2024 בממלכה המאוחדת. העלילה מתרחשת בקהיר של שנת 824 ועוקב אחרי רושאן במהלך שנותיה המוקדמות לפני שהצטרפה לשורות 'הנחבאים' והפכה למנטורית של באסם אבן אסחאק.

## Assassin's Creed: Encyclopedia
סטודיו UbiWorkshop הוציא אנציקלופדיה של זיכיון "Assassin's Creed" בשנת 2011, שנועד במקור להיות ספר אמנות אך כלל חומר רב מאוד שהחברה החליטה להרחיב אותו לאנציקלופדיה שלמה. הוא כולל יצירות אמנים כמו קרייג מולינס, טייביס קובורן, אמני הגראפיטי 123קלאן, גאבז וג'יימס אנ ג'י. לאמנים ניתנה יד חופשית, והם יכלו ליצור מתנקש מתקופת זמן שאותה בחרו. ספר האמנות כולל חלק "קרט בלנש" ("יד חופשית") על מנת לכלול יצירות פרי מכחולם של מעריצים.

עם יציאתו של המשחק "Assassin's Creed III" בנובמבר 2012, הסטודיו שחרר מהדורה שנייה של האנציקלופדיה. גרסה זו כללה 120 דפים נוספים של אמנות, שכעת כללה את המשחק השלישי ואת הקומיקס "Assassin's Creed: The Chain". בנוסף, מהדורה זו כללה חומר משוכתב מחדש, בהתאם למשוב ממעריצים.

המהדורה השלישית של האנציקלופדיה היא מהדורה בכריכה קשה המשלבת בין מידע על דמויות ואירועים מהמשחק "Assassin's Creed IV: Black Flag" והקומיקס "Assassin's Creed: Brahman", וכן אמנות חדשה ואמנות קונספט. מהדורה זו שוחררה בנובמבר 2013 וכוללת 390 דפים של תוכן חדש, וגרסה משוכתבת של המהדורה השנייה.

## חוברות קומיקס

### סדרת נובלות גרפיות
לסדרת אססינס קריד יצאה סדרת נובלות גרפיות בת שישה חלקים בשפה הצרפתית, בכתיבתו של אריק קורביארן ובאיורו של דג'ילאלי דפו, תחת חברת הוצאה לאור פנימית שהוקמה בידי חברת יוביסופט בשנת 2009. סדרת חוברות הקומיקס קיבלה גם גרסאות בשפה האנגלית בארצות הברית והממלכה המאוחדת, תחת הפצתה של טיטאן קומיקס.

כמו המשחקים, סדרת החוברות מחליפה בין סיפור הזמנים המודרניים לסיפור אבותיו המתנקשים של הקורא, והן מתחלקות לשתי קשתות סיפור, כאשר כל אחת בת שלושה חלקים. טרילוגיית ה"ענח' של איסיס" עוקבת אחרי דמותו של דזמונד מיילס ואבי אבותיו אקילוס, מתנקש רומאי מהמאה ה-3. טרילוגיית "הנץ" עוקבת אחרי ג'ונתן הוק ואבי אבותיו נומה אל-חמסין, מתנקש מצרי מהמאה ה-14. הסיפור מהזמנים המודרניים הוכרז בידי יוביסופט כלא קאנוני עקב אלמנטים שסותרים את עצמם מהמשחקים (כמו שמו של נחקר מספר 16, מייקל, שבמשחק היה קליי קצ'מרק), בו בעת שהסיפור מימים קדומים נשאר במרביתו קאנוני.
* "Assassin's Creed Vol. 1: Desmond" ("אמונת המתנקש - כרך ראשון: דזמונד") הוא הראשון בטרילוגיית "הענח' של איסיס", שיצא בנובמבר 2009 ובגרסה אנגלית באוקטובר 2012. הסיפור מספר מחדש את האירועים מהמשחק הראשון "Assassin's Creed" ואת התחלתו של המשחק השני "Assassin's Creed II", ועוקב אחרי דזמונד, שנחטף בידי תאגיד אבסטרגו ואולץ לחיות את זכרונותיהם של שלושה מאבותיו - אקילוס, אלטאיר אבן לא-אחד ואציו אודיטורה דה פירנצה - כדי לקדם את מטרותיהם של הטמפלרים, וזאת לפני בריחתו בעזרתה של לוסי סטילמן.
* "Assassin's Creed Vol. 2: Aquilus" ("אמונת המתנקש - כרך שני: אקילוס") הוא השני בטרילוגיית "הענח' של איסיס", שיצא בנובמבר 2010 ובגרסה אנגלית באוקטובר 2012. הסיפור ממשיך את האירועים שהחלו בכרך הראשון כשדזמונד וצוות המתנקשים שכולל את לוסי סטילמן, שון הייסטינגס ורבקה קריין עושים את דרכם למחבוא חדש במונטריג'וני ומתחמקים מסוכנים של אבסטרגו שנשלחו לרדוף אחריהם. הרומן הגרפי גם ממשיך את סיפורו של אקילוס, שנתקל בממצא עתיק ומסתורי שנבנה בידי הציוויליזציה הראשונה - ענח' שמסוגל להחיות את המתים.
* "Assassin's Creed Vol. 3: Accipiter" ("אמונת המתנקש - כרך שלישי: אקסיפיטר") הוא האחרון בטרילוגיית "הענח' של איסיס", שיצא בנובמבר 2011 ובגרסה אנגלית באוקטובר 2012. הסיפור ממשיך את אירועי הכרך השני ועוקב אחר דזמונד והמתנקש ג'ונתן הוק, אשר חיים מחדש את זכרונות אבותיהם אקילוס ובן דודו אקסיפיטר, בהתאמה.
* "Assassin's Creed Vol. 4: Hawk" ("אמונת המתנקש - כרך רביעי: הוק") הוא הראשון בטרילוגיית "הנץ", שיצא בנובמבר 2012 ובגרסה אנגלית בנובמבר 2013. הסיפור ממשיך את קורותיו של ג'ונתן הוק, שהוצג לראשונה בכרך השלישי, כשהוא חי מחדש את זכרונותיו של אבי אבותיו המצרי נומה אל-חמסין, שידוע בכינוי "אל-קאקר" ("הנץ"), כדי לאתר את מיקומו של ממצא רב עוצמה בשם "השרביט של אסט".
* "Assassin's Creed Vol. 5: El Cakr" ("אמונת המתנקש - כרך חמישי: אל-קאקר") הוא השני בטרילוגיית "הנץ", שיצא באוקטובר 2013 ובגרסה אנגלית בנובמבר 2014. הסיפור ממשיך את אירועי הכרך הרביעי, כשג'ונתן הוק חושף את הבוגד שהסתנן לסיעת המתנקשים שלו, בעוד אל-קאקר נלחם בטמפלרים על החזקה בשרביט של אסט.
* "Assassin's Creed Vol. 6: Leila" ("אמונת המתנקש - כרך שישי: ליילה") הוא האחרון בטרילוגיית "הנץ", שיצא באוקטובר 2014 ובגרסה אנגלית בנובמבר 2015. הרומן מסכם את סיפוריהם של ג'ונתן - הנמצא במירוץ נגד הזמן להשיג את השרביט של אסט ממקומו האחרון, ואל-קאקר - שנתקל באישה מסתורית בשם ליילה בדרכו להעביר את השרביט לידי מתנקשים.

### Assassin's Creed: Conspiracies
"Assassin's Creed: Conspiracies" ("אמונת המתנקש: תאוריות קשר") היא סדרת נובלות גרפיות בת שני חלקים שנכתבה בידי גילם דוריסון ואוירה בידי ז'אן-בפטיסט הוסטש. שני החלקים, הנקראים "Die Glocke" ו-"Project Rainbow", פורסמו באוקטובר 2016 ובדצמבר 2017, בהתאמה, כאשר גרסאות האנגלית פורסמו באוגוסט ובספטמבר 2018. עלילת הסיפור מתרחשת במהלך מלחמת העולם השנייה ומציגה את המירוץ אחר האטום, בעוד היא עוקבת אחר מתנקש חדש בשם אדי גורם אשר מצליח להשפיע על מהלך ההיסטוריה בשנת 1943.

### Assassin's Creed: Bloodstone
"Assassin's Creed: Bloodstone" ("אמונת המתנקש: אבן דם") היא סדרת נובלות גרפיות בת שני חלקים שנכתבה בידי גילם דוריסון ואוירה בידי אניו בופי. החלק הראשון פורסם במרץ 2019, בעוד השני פורסם באוקטובר 2019, כשהגרסה האנגלית פורסמה בפברואר 2020 ובינואר 2021, בהתאמה. עלילת הנובלה הגרפית מתרחשת במהלך מלחמת וייטנאם בתחילת שנות ה-60 של המאה ה-20 ועוקבת אחר אלכסיי גברני, מתנקש סובייטי לשעבר שהפך לסוכן CIA. עלילת הזמנים המודרניים ממשיכה את קורות הנובלה הגרפית "Conspiracies" ועוקבת אחר המתנקש היפני טומו סקגאווה שחי את זכרונותיו של אלכסיי כדי לאתר את מיקומו של תפוח עדן.

### Assassin's Creed: The Fall and The Chain

"Assassin's Creed: The Fall" ("אמונת המתנקש: הנפילה") היא מיני-סדרה בת שלושה חלקים בכתיבתם של קמרון סטיוארט וקארל קרשל כחלק מיוזמת סטודיו UbiWorkshop, ופורסמה בידי חברת ההוצאה לאור וויילדסטורם בין נובמבר 2010 לינואר 2011. עלילת הסיפור עוברת לחלופין מסיפורו של ניקולאי אורלוב לצאצאו דניאל קרוס. אורלוב הוא מתנקש סובייטי מסוף המאה ה-19 ותחילת המאה ה-20, שנשלח בידי מסדר המתנקשים להתנקש בחייו של הצאר, העושה את דרכו מחצי האי קרים לסנקט פטרבורג. קרוס הוא אלכוהוליסט בגמילה עם עבר מסתורי אשר חווה ללא רצונו את זכרונותיו של ניקולאי.

"Assassin's Creed: The Chain" ("אמונת המתנקש: השרשרת") הוא רומן גרפי המשמש כהמשך לאירועי "The Fall" וכן למשחק "Assassin's Creed Chronicles: Russia", שמתרחש בפרק הזמן שבין המיני-סדרה לרומן הגרפי. הרומן הגרפי פורסם באוגוסט 2012, והוא מגולל את המשך סיפורו של ניקולאי אורלוב אחרי שנבגד בידי אחוות המתנקשים וערק לארצות הברית בשל החשש לביטחון משפחתו. אולם, הוא מצליח להשאיר את בנו אינוקנטי לצידו, בעוד אשתו ובתו גורשו חזרה לרוסיה במהלך פשיטות פאלמר. בסיפור המסגרת המתרחש בזמנים המודרניים, נכדו של אינוקנטי דניאל קרוס הוא כעת חבר מסדר הטמפלרים אחרי שבסוף הנובלה הקודמת היה אחראי לרציחת ראש מסדר המתנקשים. הוא סובל מאפקט הדימום כתוצאה משימוש ממושך באנימוס. הוא מתקבל להיכל הפנימי של הטמפלרים ונשלח לחקור ספריה חבויה שנבנתה בידי איוואן האיום ואשר שומשה ככספת של מסדר המתנקשים במשך עידנים. בתוכה הוא מגלה קודקס של אציו אודיטורה המכיל הודעה מוקלטת שמיועדת לאיש בשם דזמונד.

שני חלקי הסיפור אוגדו יחדיו לרומן גרפי בשם "Assassin's Creed: Subject 4", שנכלל במהדורת UbiWorkshop של המשחק "Assassin's Creed III".

### Assassin's Creed: Brahman

"Assassin's Creed: Brahman" ("אמונת המתנקש: ברהמן") היא נובלה גרפית שנכתבה בידי ברנדן פלטשר ואוירה בידי קמרון סטוארט וקארל קרשל, ופורסמה באוקטובר 2013. הסיפור מתרחש באיי הודו המזרחית הבריטיים של המאה ה-19, בתקופת מתחים בין האימפריה הסיקית וחברת הודו המזרחית הבריטית, ועוקב אחר המתנקש ההודי ארבאז מיר (מהמשחק "Assassin's Creed Chronicles: India") שמנסה לשמור על השלום ולהשיג את יהלום הקוהינור מתוך אמונה שמדובר בממצא עתיק של הטמפלרים. הסיפור בזמנים המודרניים מתרחש בשנת 2013 ועוקב אחרי מונימה דאז, שחקנית קולנוע וצאצאיתו של מיר, ושל ארוסה ג'וט סורה, צאצאו של משרתו האילם של מיר, ראזה.

### Assassin's Creed: Awakening
"Assassin's Creed: Awakening" ("אמונת המתנקש: התעוררות") הוא עיבוד מאנגה למשחק "Assassin's Creed IV: Black Flag", שנכתב בידי טקשי יאנו ואויר בידי קנג'י אויווה. הוא פורסם בין אוגוסט 2013 ליולי 2014.

### Assassin's Creed: Assassins
"Assassin's Creed: Assassins" ("אמונת המתנקש: מתנקשים") היא סדרת קומיקס בכתיבתם של אנתוני דל קול וקונור מקרירי ובאיורו של ניל אדוארדס, ופורסמה בידי טיטאן קומיקס בין אוקטובר 2015 לדצמבר 2016. במקור, הסדרה נהגתה כסדרה מתמשכת לפרק זמן מתוכנן של כשלוש שנים, אך לבסוף נמשכה כ-14 חוברות וכוללת שלוש קשתות סיפור. חברת טיטאן קומיקס הכריזה שאחרי חוברת מספר 14, הסדרה תזכה להרצה מחודשת יחד עם הסדרה התואמת "Templars", עם צוות קריאייטיבי חדש ותחת שם חדש, "Assassin's Creed: Uprising" ("אמונת המתנקש: התקוממות").

סדרת הקומיקס עוקבת אחר סיעת מתנקשים מודרנית, ודמות ראשית בשם שרלוט דה לה קרוז, שחיה את זכרונותיהם של אבותיה בנקודות זמן שונות ברחבי ההיסטוריה. קשת הסיפור הראשונה, "Trial By Fire" ("מבחן האש", חוברות 1–5) מתרחשת בסוף המאה ה-17 במהלך ציד המכשפות בסיילם, בעוד הסיפור מהזמנים המודרניים כולל מעשיית ריגול. קשת הסיפור השנייה, "Setting Sun" ("השמש השוקעת", חוברות 6–10) עוקבת אחרי אימפריית האינקה בתקופת המאה ה-16, בעוד הסיפור מהזמנים המודרניים מתמקד בקולקטיב ההאקינג ארודיטו. קשת הסיפור השלישית, "Homecoming" ("השיבה הביתה", חוברות 11–14) מתרחשת בפירנצה בתחילת המאה ה-16 ומתרחשת במקביל לסיפור הזמנים המודרני אודות ארודיטו.

### Assassin's Creed: Templars
"Assassin's Creed: Templars" ("אמונת המתנקש: טמפלרים") היא סדרת קומיקס בכתיבתו של פרנק ואן לנטה ובאיורו של דניס קלרו, אשר פורסמה בידי טיטאן קומיקס בין מרץ 2016 לינואר 2017 למשך תשע חוברות. באוקטובר 2016, חברת טיטאן קומיקס הודיעה שאחרי צאת חוברת מספר תשע, הסדרה תיכלל יחד עם הסדרה התואמת "Assassins" בהוצאה מחודשת עם צוות יצירתי חדש תחת השם "Uprising".

קשת הסיפור הראשונה, Black Cross ("הצלב השחור", חוברות 1–5), מתרחשת בשאנגחאי בשנת 1927 ועוקבת אחר טמפלר שידוע בשם הצלב השחור, כאשר הסיפור מהזמנים המודרניים מתרחש בנובמבר 2013. קשת הסיפור השנייה, Cross of War ("צלב המלחמה", חוברות 6–9), מתרחשת בשנת 2016 ועוקבת אחרי הטמפלרים יוהאני אוטסו ברג ואנדרה בולדן כשהם חוקרים את זכרונות אבותיו של האחרון, סולומון בולדן, סוחר עבדים בשנת 1805.

### Assassin's Creed: Uprising
"Assassin's Creed: Uprising" ("אמונת המתנקש: התקוממות") היא סדרת קומיקס שנמשכה כ-12 חוברות ופורסמה בידי טיטאן קומיקס בין פברואר 2017 ליוני 2018. הסדרה היא ממשיכתה של הסדרות "Assassins" ו-"Templars", והיא נכתבה בידי דן ווטרס ואלכס פקנדל עם איורים מאת חוזה הולדר. הסדרה מחולקת לשלוש קשתות סיפור: הראשונה, "Common Ground" ("מכנה משותף", חוברות 1–4), השנייה "Infection Point" ("נקודת הדבקה", חוברות 5–8) והשלישית "Finale" ("פינאלה", חוברות 9–12).

הסדרה מסיימת את סיפורה של בת האיסו יונו ממשחקי הווידאו, ומתארת כיצד סיעת המתנקשים של שרלוט דה לה קרוז כורתת ברית מאולצת עם יוהאני אוטסו ברג כדי להילחם בכוחותיו של הרצון הראשון, אשר הסתנן לתוך שורותיהם של המתנקשים והטמפלרים ומתכנן להחיות מחדש את יונו כדי שתוכל לכבוש את האנושות. הסדרה כוללת גם סיפור אבות מקביל, המתרחש במלחמת האזרחים בספרד בשנת 1937.

### Assassin's Creed: Last Descendants - Locus
"Assassin's Creed: Last Descendants - Locus" ("אמונת המתנקש: הצאצאים האחרונים - לוקוס") היא מיני-סדרה בת ארבעה חלקים המקושרת לטרילוגיית הספרים "אמונת המתנקש: הצאצאים האחרונים" של הכותב מתיו ג'יי קירבי. המיני-סדרה נכתבה בידי איאן אדג'ינטון ואוירה בידי קספר וינגארד, ופורסמה בידי טיטאן קומיקס בין ספטמבר לדצמבר 2016. הסיפור עוקב אחר שון מולוי, דמות מספרי "הצאצאים האחרונים", אשר משתמש באנימוס כדי לחיות מחדש את הזכרונות של אבי אבותיו טומי גריילינג, חוקר פרטי המשתייך לחברת החקירות פינקרטון. בשנת 1872, גריילינג נעשה מעורב במזימה טמפלרית לגנוב כתב יד מהמוזיאון הבריטי וחייב לשתף פעולה עם איווי פריי והנרי גרין כדי לסכל אותה.

### Assassin's Creed: Reflections
"Assassin's Creed: Reflections" ("אמונת המתנקש: השתקפויות") היא מיני-סדרת קומיקס בת ארבעה חלקים בפרסומה של טיטאן קומיקס, שנכתבה בשנת 2017 בידי איאן אדג'ינטון ואוירה בידי ולריה פבוקיה לציון עשור לקיומו של זיכיון המשחקים. המיני-סדרה עוסקת בנרטיב סיפור חלופי על המתנקשים בסדרת המשחקים הראשית (אלטאיר אבן לא-אחד, אציו אודיטורה דה פירנצה, קונור קנוויי ואדוארד קנוויי), כפי שמתואר בידי יוהאני אוטסו ברג בזמנים המודרניים.

### Assassin's Creed: Origins
"Assassin's Creed: Origins" ("אמונת המתנקש: מקורות") היא מיני-סדרת קומיקס בת ארבעה חלקים המבוססת על המשחק "Assassin's Creed Origins". היא נכתבה בידי אן טול ואנתוני דל קול ואוירה בידי פי.ג'יי קאיווה, ופורסמה בידי טיטאן קומיקס בין מרץ ליוני 2018. המיני-סדרה מתרחשת לאחר אירועי המשחק בשנת 30 לפנה"ס בסוף תקופת ממלכת בית תלמי, עם פלשבקים לשנת 44 לפנה"ס העוקבים אחר אמונט מרומא (לשעבר איה מאלכסנדריה ואשתו של באייק), שמתמודדת עם ההשלכות לרצח יוליוס קיסר.

### Assassin's Creed: Blade of Shao Jun
"Assassin's Creed: Blade of Shao Jun" ("אמונת המתנקש: הלהב של שאו יון") הוא עיבוד מאנגה למשחק "Assassin's Creed Chronicles: China", שנכתב ואויר בידי מינוג'י קורטה. העיבוד זכה להרצה סריאלית במגזין החודשי "Monthly Sunday Gene-X" היפני מאוקטובר 2019 ועד ליוני 2021.

### Assassin's Creed: Dynasty
"Assassin's Creed: Dynasty" ("אמונת המתנקש: שושלת") הוא קומיקס סיני שיצא בצורה סריאלית באוגוסט 2020 בידי פלטפורמת הפצה שבבעלות חברת טנסנט בשיתוף פעולה עם חברת יוביסופט. העלילה מתרחשת בשנת 755 בתקופת שושלת טאנג ועוקב אחר לי אי שמצטרף לארגון 'הנחבאים' והופך בסופו של דבר למתנקש אומן.

### Assassin's Creed: Valhalla – Song of Glory
"Assassin's Creed: Valhalla – Song of Glory" ("אמונת המתנקש: ולהאלה - שיר התהילה") היא מיני-סדרת קומיקס בת שלושה חלקים אשר משמשת כפריקוול למשחק "Assassin's Creed Valhalla". הסיפור עוקב אחר קורותיהם של אייבור ורינסדוטיר ושל אחיה המאמץ סיגורד סטירביורנסון בשנת 870, כשנתיים לפני מאורעות המשחק. המיני-סדרה נכתבה בידי קייבן סקוט ואוירה בידי מרטין טוניקה, ופורסמה בידי דארק הורס קומיקס בין אוקטובר לדצמבר 2020.

### Assassin's Creed: Valhalla × Vinland Saga
"Assassin's Creed: Valhalla × Vinland Saga" ("אמונת המתנקש: סאגת ולהאלה-וינלנד") היא קרוסאובר מאנגה בן שבעה דפים בכתיבתו של מקוטו יוקימורה, המשלב בין משחק ולהאלה לבין סדרת המאנגה שלו, "Vinland Saga". הקרוסאובר הועלה לאתר של יוביסופט באוקטובר 2020.

### Assassin's Creed: Valhalla – Blood Brothers
"Assassin's Creed: Valhalla – Blood Brothers" ("אמונת המתנקש: ולהאלה - אחים בדם") הוא קומיקס סיני שיצא בצורה סריאלית בנובמבר 2020 בפלטפורמה המקוונת שבבעלות טנסנט ובשיתוף עם יוביסופט. הקומיקס מתרחש בעשור של 860 ומתרכז באחים סטנטון, אולף וביורן, שהולכים אחרי איבר חסר העצמות לאנגליה בחיפוש אחר תהילה. ההרצה הסתיימה אחרי הפרק החמישי והאחרון ביוני 2021.

### Assassin's Creed: Valhalla webcomic
"Assassin's Creed: Valhalla webcomic" ("אמונת המתנקש: ולהאלה - הובקומיקס") הוא קומיקס דיגיטלי שפורסם בנובמבר 2020, בכתיבתו של מתיאו גבלה מחברת ההוצאה הצרפתית Glénat Editions. הובקומיקס מקושר למשחק Assassin's Creed Valhalla, בעוד הוא עוקב אחרי בתולת המגן אייבור ורינסדוטיר משבט העורב במהלך הפשיטה שלה על מנזר.

### Assassin's Creed: Valhalla – Forgotten Myths
"Assassin's Creed: Valhalla – Forgotten Myths" ("אמונת המתנקש: ולהאלה - מיתוסים נשכחים") היא מיני-סדרת קומיקס בת שלושה חלקים המשמשת כפריקוול לחבילת ההרחבה "שחר הרגנארוק" של המשחק "Assassin's Creed Valhalla" ועוקבת אחר תור, בלדר והיימדאל כשהם חוקרים פלישה אפשרית לאסגארד בידי מוספלהיים. המיני-סדרה נכתבה בידי אלכס פריד ואוירה בידי מרטין טוניקה, ופורסמה בידי דארק הורס קומיקס בין מרץ למאי 2022.

### Assassin's Creed: Valhalla –The Hidden Codex
"Assassin's Creed: Valhalla – The Hidden Codex" ("אמונת המתנקש: ולהאלה - הקודקס החבוי") הוא רומן גרפי שפורסם בינואר 2023 ונכתב בידי מתיאו גבלה ואוירה בידי פאולו טראסי. עלילת הסיפור מתרחשת לאחר מאורעות המשחק "Assassin's Creed Valhalla" ועוקבת אחר נזיר צעיר שהפך לחניך 'הנחבאים' בשם אדוארד, שנחטף בידי היארלסקונה אייבור ורינסדוטיר, ואשר מבקש לדעת את הנסיבות שהובילו להתאבדותו של אחיו אקברט. מסע הגילוי של אדוארד לאמת מוביל אותו להיתאם ממסדר הנחבאים, הוויקינג נילס גונרסון משבט העורב ואל לסקוטלנד.

### Assassin's Creed: Forgotten Temple
"Assassin's Creed: Forgotten Temple" ("אמונת המתנקש: המקדש הנשכח") הוא ובטון (קומיקס דיגיטלי) שהחל את פרסומו באפריל 2023, והוא עוקב אחרי אדוארד קנוויי אחרי מאורעות "Assassin's Creed IV: Black Flag" בעוד הוא משייט לכיוון מזרח אסיה בחיפוש אחר פיסות עדן, ואחר צאצאו האמריקני-קוריאני נואה קים, שנחטף בידי תאגיד אבסטרגו ונאלץ לחיות את זכרונותיו של אדוארד לתועלתם של הטמפלרים.

### Assassin's Creed: Visionaries
"Assassin's Creed: Visionaries" ("אמונת המתנקש: בעלי חזון") היא מיני-סדרת קומיקס בת שלושה חלקים שפורסמה בנובמבר 2023, לרגל חגיגות 15 שנות קיומו של זיכיון המשחקים. המיני-סדרה מתרחשת מחוץ להמשכיות הראשית של זיכיון המשחקים, והיא נועדה להפוך לאנתולוגיה של רומנים גרפיים, המציגה עיבודים שונים של מתנקשים מרחבי ההיסטוריה, כפי ששורטטו בידי אמנים שונים.

### Assassin's Creed: Mirage - A Soar of Eagles
"Assassin's Creed: Mirage - A Soar of Eagles" ("אמונת המתנקש: מיראז' - מעוף הנשרים") היא סדרת קומיקס שהחלה בפרסום במרץ 2025 מבית דארק הורס קומיקס למשך שלושה חלקים, אשר מהווה פריקוול למשחק Assassin's Creed Mirage. הסדרה עוקבת אחרי חקירתם של חברי הנחבאים פולאד א-חאמי ורושאן בינת לא-אחד לגבי אי-שקט פוליטי שנגרם בגלל מסדר העתיקים.

### Assassin's Creed: Shadows – Iga no Monogatari
"Assassin's Creed: Shadows – Iga no Monogatari" ("אמונת המתנקש: צללים - הסיפור של איגה") הוא מאנגה יפני שהחל בהרצה ב-20 במרץ 2025 במגזין לצעירים של חברת ההפצה קודאנשה. המאנגה משמש כפריקוול למשחק Assassin's Creed Shadows, וסיפורו עוקב אחרי מתנקשת יפנית צעירה, שנלחמת נגד האיום הטמפלרי ההולך ומתרחב ביפן של שנת 1560.

## קישורים חיצוניים
* פרויקט פאנדום של סדרת משחקי Assassin's Creed
** הנובלות והספרים
** הקומיקסים

קטגוריה:Assassin's Creed